NÕUKOGU OTSUS (ÜVJP) 2016/2001,

15. november 2016,

mis käsitleb liidu panust Rahvusvahelise Aatomienergiaagentuuri (IAEA) kontrollitava väherikastatud uraani panga asutamisse ja turvalisse haldamisse massihävitusrelvade leviku vastase ELi strateegia raames

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 28,

võttes arvesse liidu välisasjade ja julgeolekupoliitika kõrge esindaja ettepanekut

ning arvestades järgmist:

Vastavalt IAEA põhikirja III artiklile on IAEA volitatud tegema kõiki toiminguid, sealhulgas hankima tuumkütust, sellega seotud teenuseid ja varustust ning rajama rajatisi ja tehaseid, et soodustada tuumaenergia rahuotstarbelist kasutamist.

2006. aasta septembris pakkus Ameerika Ühendriikide (USA) sõltumatu valitsusväline organisatsioon „Tuumaohuga võitlemise algatus“ IAEAle 50 000 000 USA dollarit toetust, et aidata luua väherikastatud uraani varud, mille omanik ja haldaja on IAEA, tingimusel et IAEA peaks suutma koguda täiendavalt 100 000 000 USA dollarit, sealhulgas toetused teistelt IAEA liikmesriikidelt ja abiandjatelt, ning asutab tuumkütuse reservi.

Nõukogu võttis 8. detsembril 2008. aastal vastu järeldused, millega toetatakse IAEA kontrolli all oleva tuumkütusepanga asutamist ja turvalist haldamist. Nõukogu teatas samuti, et liit kavatseb toetada seda projekti kuni 25 000 000 euroga, kui IAEA juhatajate nõukogu on kindlaks määranud ja heaks kiitnud pangaga seotud tingimused ja üksikasjalikud sätted. Komisjon on juba andnud 20 000 000 eurot väherikastatud uraani hankimiseks.

Resolutsiooni GOV/2010/67 punkt 15 (Tarnimiskindlus): liikmesriikidele väherikastatud uraani tarniva IAEA väherikastatud uraani panga asutamisega nähakse ette, et „IAEA väherikastatud uraani pangas oleva väherikastatud uraani omanik on agentuur ning väherikastatud uraan on agentuuri kontrolli all ja õiguslikult tema omandis. Agentuur vastutab tema valduses olevate materjalide ladustamise ja kaitse eest, tagades asukohariigi lepingu alusel, et väherikastatud uraani kaitstakse looduslike või muude ohtude, loata kõrvaldamise või ümbersuunamise, kahjustamise või hävitamise, sealhulgas sabotaaži ja jõuga hõivamise eest. Lisaks tagab agentuur asukohariigi lepingu alusel, et IAEA väherikastatud uraani pangas oleva väherikastatud uraani suhtes rakendatakse IAEA kaitsemeetmeid, samuti asukohariigi või -riikide turvastandardeid ja -meetmeid ning füüsilise kaitse meetmeid“. Resolutsiooni GOV/2010/67 punktis 16 on lisaks sätestatud, et „agentuur sõlmib juhatajate nõukogu heakskiidul kõigi asukohariikidega kehtiva IAEA peakorterilepingu sarnase asukohariigi lepingu, millega nähakse ette ladustamisrajatise ohutus ja julgeolek ning asjakohane vastutus, ning antakse agentuurile privileegid ja immuniteedid, mis on vajalikud IAEA väherikastatud uraani panga sõltumatuks tegevuseks, sealhulgas õigus vedada väherikastatud uraani IAEA väherikastatud uraani panka ja sellest välja, mille määrab kindlaks agentuur kooskõlas põhikirja ja asukohariigi või -riikide lepinguga. Vajaduse korral sõlmitakse asukohariigi naaberriikidega lisaks garanteeritud transiidi lepingud“.

IAEA väherikastatud uraani pank on ladu, milles on kuni 60 30B-tüüpi silindrit, mis sisaldavad standardset kaubanduslikku väherikastatud uraanheksafluoriidi. IAEA väherikastatud uraani pank asub IAEA väherikastatud uraani ladustamisrajatises, mida käitab Ulba metallurgiatehas ja reguleerib Kasahstani Vabariigi tuuma- ja energiajärelevalve ja -kontrolli komitee.

Sõlmitud on õiguslik alusraamistik IAEA ja asukohariigi Kasahstan vahel. IAEA juhatajate nõukogu heaks kiidetud transiidileping Venemaa Föderatsiooniga (GOV/2015/36) on allkirjastatud. Uue IAEA väherikastatud uraani ladustamisrajatise projekteerimine on lõpule viidud ja IAEA on jõudnud järeldusele, et see vastab IAEA ohutusstandardite ja julgeolekujuhiste kohaldatavatele sätetele. Uue IAEA väherikastatud uraani ladustamisrajatise üksikasjalikud kuluprognoosid on koostatud ja sõltumatult valideeritud. Viimistletud on IAEA ja ladustamisrajatise käitaja vaheline partnerlusleping, milles on sätestatud IAEA väherikastatud uraani ladustamisrajatise ehitamisel tehtava koostöö tingimused. IAEA kavandab praegu tegevusi väherikastatud uraani hankimise ettevalmistamiseks.

ON VASTU VÕTNUD KÄESOLEVA OTSUSE:

Artikkel 1

1. Massihävitusrelvade leviku vastase ELi strateegia mõne osa viivitamatuks ja praktiliseks rakendamiseks aitab liit kaasa Rahvusvahelise Aatomienergiaagentuuri (edaspidi „IAEA“ või „agentuur“) kontrollitava väherikastatud uraani panga asutamisele ja turvalisele haldamisele, et vähendada tundlike tuumkütusetsükli tehnoloogiate leviku tõttu suurenevaid tuumarelva leviku riske. Liit võtab meetmeid IAEA väherikastatud uraani panga toetamiseks väherikastatud uraani varu kujul järgmistel eesmärkidel:

olla nn viimase võimaluse mehhanism kommertsturu toetamiseks ilma turgu moonutamata, juhul kui IAEA liikmesriigi varustamine väherikastatud uraaniga on katkenud ja seda ei saa taastada kommertsvahenditega ning kui see IAEA liikmesriik vastab kõlblikkuskriteeriumitele.

2. Et saavutada lõikes 1 osutatud eesmärgid, aitab liit kaasa IAEA kontrollitava väherikastatud uraani panga asutamisele ja turvalisele haldamisele, rahastades julgeolekualast tegevust, sealhulgas väherikastatud uraani panga füüsilist kaitset, vedu, turvamist, ning toetust selle turvalisele haldamisele. Projekti elluviimisest saavad kasu kõik riigid, kes on otsustanud valida tuumaenergia rahuotstarbelise kasutamise.

Projekti üksikasjalik kirjeldus on esitatud lisas.

Artikkel 2

1. Käesoleva otsuse rakendamise eest vastutab liidu välisasjade ja julgeolekupoliitika kõrge esindaja (edaspidi „kõrge esindaja“).

2. Artikli 1 lõikes 2 osutatud projekti rakendab tehniliselt IAEA. IAEA täidab oma ülesandeid kõrge esindaja kontrolli all. Sel eesmärgil sõlmib kõrge esindaja IAEAga vajalikud kokkulepped.

Artikkel 3

1. Artikli 1 lõikes 2 osutatud tegevuste elluviimise lähtesumma on 4 362 200 eurot.

2. Kulutusi, mida rahastatakse lõikes 1 sätestatud summast, hallatakse vastavalt liidu eelarve suhtes kohaldatavatele menetlustele ja eeskirjadele.

3. Komisjon teeb järelevalvet lõikes 1 osutatud kulutuste nõuetekohase haldamise üle. Sel eesmärgil sõlmib komisjon IAEAga rahastamislepingu. Rahastamislepingus sätestatakse, et IAEA tagab liidu abi nähtavuse, mis vastab selle suurusele.

4. Komisjon püüab sõlmida lõikes 3 osutatud rahastamislepingu niipea kui võimalik pärast käesoleva otsuse jõustumist. Komisjon teavitab nõukogu kõigist raskustest selles protsessis ning teatab rahastamislepingu sõlmimise kuupäeva.

Artikkel 4

1. Kõrge esindaja esitab nõukogule IAEA poolt korrapäraselt koostatavatele aruannetele tuginedes aruande käesoleva otsuse rakendamise kohta. Nimetatud IAEA aruanded on nõukogu poolt tehtava hindamise aluseks.

2. Komisjon esitab teavet artikli 1 lõikes 2 osutatud projekti rakendamise finantsaspektide kohta.

Artikkel 5

Käesolev otsus jõustub selle vastuvõtmise päeval.

Otsus kaotab kehtivuse 60 kuu möödumisel artikli 3 lõikes 3 osutatud rahastamislepingu sõlmimisest. Otsus kaotab kehtivuse kuus kuud pärast jõustumist, kui selleks ajaks ei ole rahastamislepingut sõlmitud.

Artikkel 6

Käesolev otsus avaldatakse Euroopa Liidu Teatajas.

LISA

Liidu panus Rahvusvahelise Aatomienergiaagentuuri (IAEA) kontrollitava väherikastatud uraani panga asutamisse ja turvalisse haldamisse massihävitusrelvade leviku vastase ELi strateegia raames

I. SISSEJUHATUS

Taust

2010. aasta detsembris sai IAEA peadirektor juhatajate nõukogult volituse alustada väherikastatud uraani panga asutamist ning ta esitas üksikasjaliku kava selle asutamiseks ja turvaliseks haldamiseks.

20. detsembril 2011 kinnitas IAEA Kasahstani alalisele esindusele IAEA juures, et Kasahstani pakkumuses antud teabe põhjal ja tuginedes dokumendis GOV/INF/2011/7 esitatud nõuetele on Ulba metallurgiatehas sobiv asukoht IAEA väherikastatud uraani panga jaoks.

IAEA tegi aastatel 2011–2016 mitu missiooni Kasahstani, et hinnata Ulba metallurgiatehast ja riigi reguleerivat raamistikku, tagamaks et väherikastatud uraani pank suudab täita IAEA ohutusstandardite ja julgeolekujuhiste kohaldatavaid sätteid. Hindamised toimusid rajatise ohutuse, seismilise ohutuse, hädaolukorraks valmisoleku ja hädaolukorras reageerimise, vedude ohutuse ja julgeoleku ning füüsilise kaitse valdkonnas.

IAEA ja Kasahstani vaheline asukohariigi leping allkirjastati 27. augustil 2015. Nimetatud lepingus sätestatakse, et Kasahstan on IAEA väherikastatud uraani panga asukohariik, ja esitatakse Kasahstani õigusraamistik, tagamaks et IAEA väherikastatud uraani panka hallatakse ja reguleeritakse kooskõlas Kasahstani õigusaktidega ning vastavalt IAEA ohutusstandardite ja julgeolekujuhiste kohaldatavatele sätetele.

IAEA ja Ulba metallurgiatehase vahel allkirjastati 27. augustil 2015 rajatise käitaja leping. Nimetatud lepingus sätestatakse, et Ulba metallurgiatehas on rajatis, kus hakkab asuma IAEA väherikastatud uraani pank, ja esitatakse Ulba metallurgiatehase õigusraamistik IAEA väherikastatud uraani panga käitamiseks ja haldamiseks kooskõlas Ulba metallurgiatehase litsentsi ja riigi reguleeriva raamistikuga ning IAEA ohutusstandardite ja julgeolekujuhiste kohaldatavate sätetega.

Lisaks allkirjastasid IAEA ja Kasahstani Energeetikaministeerium tehnilise lepingu konkreetsete meetmete kohta, mida rakendatakse IAEA väherikastatud uraani panga asutamiseks Kasahstanis (edaspidi „tehniline leping“). Tehniline leping tagab, et mõlemad pooled annavad vajalikud vahendid kummagi poole nende meetmete rakendamiseks, mis on vajalikud IAEA väherikastatud uraani panga õigeaegseks asutamiseks, sealhulgas meetmed IAEA ohutusstandardite ja julgeolekujuhiste kohaldatavate sätete järgimiseks. Tehnilise lepingu alusel asutasid pooled ühise koordineerimiskomitee, et hõlbustada tehnilise lepingu täitmist, ning kiitsid heaks erimeetmete kava, et tagada IAEA väherikastatud uraani panga asutamine ja käitamine kooskõlas IAEA ohutusstandardite ja julgeolekujuhiste kohaldatavate sätetega. Tehnilises lepingus nõutakse, et tegevused tuleb lõpule viia kahe aasta jooksul pärast õiguslike kokkulepete allkirjastamist ehk 2017. aasta septembriks.

2015. aasta novembris alustas Ulba metallurgiatehas IAEA väherikastatud uraani panga paigutamiseks ette nähtud uue IAEA väherikastatud uraani ladustamisrajatise projekteerimist. IAEA missioon külastas Ulba metallurgiatehast projekteerimisprotsessi läbivaatamiseks 29. veebruarist4. märtsini 2016. IAEA missioon kontrollis, kas projekteerimisel oli nõuetekohaselt arvesse võetud IAEA ohutusstandardite ja julgeolekujuhiste kohaldatavaid sätteid. IAEA missiooni poolne läbivaatus keskendus projekti viiele tehnilisele valdkonnale: ehitise konstruktsioon, ohutusanalüüs, kiirguskaitse, hädaolukorraks valmisolek ja hädaolukorras reageerimine ning tuumajulgeolek. Kavandatava projekti läbivaatamise ja asjaomaste täiendavate dokumentide alusel tehti üldine järeldus, et projektis nähakse ette piisavad meetmed tuumaohutus- ja -julgeolekujuhiste täitmise tagamiseks.

Pärast projekteerimise lõpuleviimist ja selle läbivaatamist IAEA poolt allkirjastati 2016. aasta mais IAEA ja Ulba metallurgiatehase vaheline partnerlusleping. Selles lepingus sätestatakse IAEA väherikastatud uraani ladustamisrajatise asutamise tehnilised ja finantstingimused. See on oluline verstapost IAEA väherikastatud uraani panga asutamisel.

Juhatajate nõukogu 2016. aasta mai aruandes GOV/INF/2016/8 toodi välja saavutatud märkimisväärsed edusammud. Selles esitati ka esimene üksikasjalik lähteprojekt ja rahastamiskava.

Juhatajate nõukogu dokumendis GOV/2010/67 anti IAEA peadirektorile volitus asutada IAEA väherikastatud uraani pank ja nõuti, et IAEA väherikastatud uraani panga asutamise ja käitamisega seotud kulusid (sealhulgas personalikulud) rahastataks ainult eelarvevälistest vabatahtlikest maksetest, mõjutamata IAEA tavaeelarvet. Sellel eesmärgil makstakse IAEA väherikastatud uraani panga projektist tagasi IAEA erinevatele osakondadele tehnilise sisendi ja toetuse eest, mis anti projekti ekspertidele ja spetsialistidele teenustaseme kokkulepete kaudu. Kõnealused kokkulepped, milles määratakse kindlaks teenused, mida osakonnad projektile osutavad, et projekt (sealhulgas erimeetmete kava) ellu viia, ning iga osakonna poolt antud toetuse kulud, viimistleti ja lepiti kokku 2016. aasta märtsis.

Alates 1. aprillist 2016 on mitu liikmesriiki, komisjon, tuumaohuga võitlemise algatus ja maailma tuumkütuse transpordi instituut (WNTI) lubanud rahalisi vahendeid kokku umbes 124 900 000 USA dollarit ja 25 000 000 eurot, ning agentuur oli selleks kuupäevaks saanud 124 900 000 USA dollarit ja 20 000 000 eurot. Rahalise panuse on andnud tuumaohuga võitlemise algatus (50 000 000 USA dollarit), USA (50 000 000 USA dollarit), Araabia Ühendemiraadid (10 000 000 USA dollarit), Norra (5 000 000 USA dollarit), Kuveit (10 000 000 USA dollarit), WNTI (10 000 eurot) ja Kasahstan (400 000 USA dollarit). Komisjoni antud 20 000 000 eurot on ette nähtud väherikastatud uraani ostmiseks IAEA väherikastatud uraani pangale ja kuni 5 000 000 eurot on lubatud julgeolekuga seotud uuenduste jaoks. Julgeolekuga seotud uuenduste jaoks mõeldud rahastamist (kuni 5 000 000 eurot) käsitletakse käesolevas lisas.

IAEA väherikastatud uraani panga järgmised põhietapid on:

a) IAEA väherikastatud uraani ladustamisrajatise asutamise, sealhulgas ehituse lõpuleviimine; kinnitus, et ehitis ja seadmed on kooskõlas projekti eesmärkide ning kohaldatavate ohutus- ja julgeolekusätetega;

b) Ulba metallurgiatehasega silindrite haldamise programmis kokku leppimine, et tagada silindrite pikaajaline ohutus ja julgeolek ning veovalmidus;

c) rajatise kasutusele võtmine;

d) IAEA väherikastatud uraani hankimine ja vedu ladustamisrajatisse ning

e) tegevuse alustamine.

Projekti eesmärgid

Toetada IAEA väherikastatud uraani panga asutamist ja turvalist haldamist, eelkõige tagades veo ja ladustamise kestel julgeoleku ja ohutuse kõrge taseme kooskõlas IAEA ohutusstandardite ja julgeolekujuhistega.

Kasu

Saavutatakse järgmine kasu:

a) parandatakse turvaliselt ja ohutult tuumkütuse tarnimiskindlust ning

b) aidatakse IAEAl tagada väherikastatud uraani veo julgeolek ja ohutus alates hankimisest kuni tarnimiseni, ning ka ladustamisel väherikastatud uraani pangas.

II. TEGEVUSE KIRJELDUS

Väherikastatud uraani pank

IAEA väherikastatud uraani pangas ladustatakse füüsiliselt umbes 90 tonni väherikastatud uraani, mis on kogus, mida on vaja kaasaegse kergvee tuumareaktori esmaseks laadimiseks (võrdväärne umbes kolme reaktorisüdamiku ümberlaadimisega) elektrienergia tootmiseks, koos seotud seadmete ja teenustega. Varud kuuluvad IAEAle. Väherikastatud uraani väljastamisel saajariigile järgib IAEA väherikastatud uraani pank teatavaid mittediskrimineerivaid kriteeriumeid. Kõnealused kriteeriumid on täielikus vastavuses IAEA põhikirjaga ning juhatajate nõukogu on need heaks kiitnud. Väherikastatud uraani kasutav tuumarajatis peab olema sõlminud IAEAga kaitsemeetmete lepingu ning ta peab seda lepingut täielikult täitma.

Liidu toetus

Liit toetab IAEA väherikastatud uraani panka täiendavalt erinevate rahastamisvahendite kaudu. Stabiliseerimisvahendist eraldati juba 2011. aastal 20 000 000 eurot rahalist toetust väherikastatud uraani hankimiseks.

Käesolev otsus aitab kaasa IAEA väherikastatud uraani panga ohutule ja turvalisele käitamisele ja haldamisele. IAEA poolt kavandatud asjaomased meetmed, millesse käesoleva otsuse abil rahaliselt panustatakse, võivad hõlmata järgmist.

1) Toetada 90 tonni väherikastatud uraani ohutu ja turvalise ladustamise korraldamist

Käesolev punkt katab projektikava rakendamise kulud, sealhulgas erimeetmete kava aastaks 2017 ja järelmeetmed aastal 2018. Erimeetmete kava, milles leppisid kokku IAEA, Ulba metallurgiatehas ja Kasahstani tuuma- ja energiajärelevalve ja -kontrolli komitee, kujutab endast loetelu meetmetest, mida peetakse vajalikuks rajatiste, seadmete, menetluste ja toimingute ajakohastamiseks, tagamaks, et IAEA väherikastatud uraani pank asutatakse, seal ladustatakse, seda käitatakse ja kaitstakse kooskõlas IAEA ohutusstandardite ja julgeolekujuhiste asjakohaste sätetega. Kõnealused meetmed arendati välja mitmete aastatel 2012–2016 läbi viidud hindamiste alusel. IAEA missioon 2016. aasta jaanuaris tegi samuti kindlaks mõned täiendavad välised seadmed, mida on vaja selleks, et käitada ladustamisrajatist kooskõlas IAEA hädaolukorraks valmisoleku ja reageerimise standarditega.

Meetmed hõlmavad ohutute ja turvaliste toimingute väljakujundamist, hädaolukorraks valmisoleku ja reageerimise ning kiirguskaitse varustuse hankimist ning sellega seotud väljaõppe korraldamist; töötubade korraldamist IAEA väherikastatud uraani panga jaoks asjakohastes julgeolekuküsimustes (nt tuumaohutuskultuur); hädaolukorra õppuste vaatlemist rajatises ning järelhindamismenetlusi, et enne kasutuselevõttu valideerida ajakohastamiste vastavus asjakohastele IAEA ohutusstandarditele ja julgeolekujuhistele.

Väherikastatud uraan paigutatakse IAEA väherikastatud uraani ladustamisrajatisse alles siis, kui IAEA on kindel, et IAEA väherikastatud uraani pank on asutatud ning vastab IAEA ohutusstandardite ja julgeolekujuhiste kohaldatavatele sätetele. Seetõttu korraldab IAEA kinnitava missiooni, mis on kavandatud 2017. aasta suveks, kinnitamaks, et lõpetatud hoone ja selle põhiseadmed vastavad projekti eesmärkidele ning et on loodud kogu vajalik taristu, mis on vajalik selleks, et täita kohaldatavaid ohutus- ja julgeolekusätteid.

Eelarve hõlmab kaheaastase ajavahemiku jooksul projektikava ja erimeetmete kava kavandamise, elluviimise, toetamise ja aruandluse kulusid, sealhulgas kulusid IAEA personalikulude katmiseks, et teha kindlaks kooskõlas IAEA väherikastatud uraani panga volitustega, et tavaeelarve vahendeid ei kasutata.

2) 90 tonni väherikastatud uraani ohutu veo tagamine

Eeldatavasti veetakse 90 tonni väherikastatud uraani müüja või müüjate rajatisest Ulba metallurgiatehasesse Oskemenis, Kasahstanis, kus on tulevane IAEA väherikastatud uraani panga asukoht. Väherikastatud uraani vedu läbi erinevate jurisdiktsioonide peab vastama kõikidele nõuetele seoses dokumentide, kindlustuse, transiidiloa ja märgistamisega, sealhulgas riikide füüsilise kaitsega seotud nõuetele, mis sisalduvad asjaomastes IAEA egiidi all välja töötatud konventsioonides ja soovitustes, ning Rahvusvahelise Mereorganisatsiooni turvanõuetele. Väherikastatud uraani veoga seotud kulutused sõltuvad väherikastatud uraani müüja geograafilisest asukohast ning mere- ja maismaatranspordi vahemaadest müüja ja Kasahstanis asuva Ulba metallurgiatehase vahel, ning lõplikuks kohaletoimetamiseks vajalike vahesadamate ja piiriületuste arvust. Käesoleva punkti alla kuulub tehniliste spetsifikatsioonide välja töötamine IAEA ametnike ja väliste ekspertide koostöös; veo kavandamine ja järelevalve; kindlustus; mereveolaeva prahtimine suurema turvalisuse huvides; konsulteerimine transporditrassi julgeolekuriski hindamise ja kavandamise teemal; samuti turvamine mereveo ajal, vahesadamates ja transiidikohtades.

3) 90 tonni väherikastatud uraani pikaajalise ladustamise tagamine

Väherikastatud uraan paigutatakse selleks ette nähtud ladustamisrajatisse Oskemenis, Kasahstanis asuva Ulba metallurgiatehase territooriumil. IAEA väherikastatud uraani ladustatakse 30B-tüüpi silindrites. Rajatise käitaja vastutab IAEA nimel väherikastatud uraani ladustamise ja kaitsmise eest kooskõlas IAEA ohutusstandardite ja julgeolekujuhistega. See hõlmab 30B-tüüpi silindrite ostmist, mis võimaldavad väherikastatud uraani ohutut ja turvalist füüsilist ladustamist. Ohutusuuringud näitavad, et need sulustusanumad võimaldavad kindlat, ohutut ladustamist kuni 50 aastaks. Lisaks ohutusele aitab silindrite seinte paksus ja nende üldine ehitus kaitsta füüsiliselt sabotaaži ja varguste eest.

Peamine meede väherikastatud uraani pikaajalise ladustamise tagamiseks on silindrite haldamise programmi rakendamine, mis hõlmab ladustatavate 30B-tüüpi silindrite korrapärast kontrolli ja taassertifitseerimist, et need vastaksid standardile ISO 7195 ning et kindlustataks valmidus veoks liikmesriikidesse. See nõuab silindrite taassertifitseerimise teenuse sisseostmist volitatud inspektoritelt, samuti Ulba metallurgiatehase töötajate teenuseid, et toetada testimise läbiviimist.

Lisaks teeb IAEA IAEA väherikastatud uraani pikaajalise ladustamise jooksul korrapäraseid ja vajaduspõhiseid kontrolle, mis hõlmavad Ulba metallurgiatehase aastaaruannete vastuvõtmist, läbivaatamist ja kontrolli. See hõlmab iga-aastaseid kohtumisi Ulba metallurgiatehasega, et vaadata läbi IAEA väherikastatud uraani pangaga seotud ohutus- ja julgeolekumeetmed, ja muid missioone Ulba metallurgiatehasesse, tagamaks, et IAEA väherikastatud uraani panga puhul kohaldatakse jätkuvalt IAEA ohutusstandardite ja julgeolekujuhiste asjakohaseid sätteid.

Käesolev punkt katab viie aasta pikkust ajavahemikku.

III. KESTUS

Projekti rakendamisperioodi hinnanguline pikkus on 60 kuud, mis algab artiklis 3 osutatud rahastamislepingu allkirjastamisest.

IV. KASUSAAJAD

Käesoleva otsuse kohasest projektist saavad kasu kõik IAEA väherikastatud uraani panga teenuste kõlblikkusnõuetele vastavad riigid, kes täidavad IAEA juhatajate nõukogu poolt kehtestatud tingimusi väherikastatud uraani pangale juurdepääsu saamiseks.

V. RAKENDUSÜKSUS

Projekti tehnilise rakendamise eest, nagu on kirjeldatud eespool, vastutab IAEA kõrge esindaja kontrolli all. Projekti viivad ellu otseselt IAEA töötajad, muude riiklike tuumaasutuste eksperdid ja töövõtjad. Kui tegemist on töövõtjatega, siis hangib IAEA käesoleva otsuse raames kaubad, tööd või teenused viisil, mis on üksikasjalikult välja toodud komisjoni poolt IAEAga sõlmitavas rahastamislepingus.

VI. ARUANDLUS

Rakendusüksus koostab:

a) korrapärased aruanded projekti elluviimise kohta;

b) lõpparuande hiljemalt kaks kuud pärast projekti elluviimise lõppemist.

Aruanded saadetakse kõrgele esindajale.